Efter fem timers forhandlinger i Forligsinstitutionen har Forligsmand Mette Christensen sendt forhandlerne på det statslige område hjem.

Det blev altså ikke til et statsligt forlig i dag.

- Det så svært ud, da vi gik ind ad døren. Det så også svært ud, da vi gik ud. Derfor slutter vi for i dag. Vi kommer simpelthen ikke videre, siger Sophie Løhde, innovationsminister og topforhandler på det statslige område.

Løhde: Situationen er alvorlig

Der er ifølge Sophie Løhde ikke tale om et sammenbrud i forhandlingerne.

- Det er suverænt forligsmandens afgørelse at beslutte, om og hvis hun vil kalde til sammenbrud. Det er ikke det, der er sket. Vi kommer bare ikke videre i dag, siger Sophie Løhde, der ikke vil kommentere indholdet af forhandlingerne.

Hun understreger dog, at situationen er alvorlig.

Statens topforhandler og formand for CFU, Flemming Vinther, så heller ikke noget perspektiv i at fortsætte forhandlingerne på det statslige område her til aften.